title: Регламент за изпълнение (ЕС) 2016/962 на Комисията от 16 юни 2016 година за определяне на технически стандарти за изпълнение по отношение на единните формуляри, образци и определения за определянето и предаването на информация от компетентните органи и органите за преструктуриране на Европейския банков орган съгласно Директива 2014/59/ЕС на Европейския парламент и на Съвета (Текст от значение за ЕИП)

text:
               17.6.2016

               BG

               Официален вестник на Европейския съюз

               L 160/35

         РЕГЛАМЕНТ ЗА ИЗПЪЛНЕНИЕ (ЕС) 2016/962 НА КОМИСИЯТА
   от 16 юни 2016 година
   за определяне на технически стандарти за изпълнение по отношение на единните формуляри, образци и определения за определянето и предаването на информация от компетентните органи и органите за преструктуриране на Европейския банков орган съгласно Директива 2014/59/ЕС на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2014/59/ЕС на Европейския парламент и на Съвета от 15 май 2014 г. за създаване на рамка за възстановяване и преструктуриране на кредитни институции и инвестиционни посредници и за изменение на Директива 82/891/ЕИО на Съвета и директиви 2001/24/ЕО, 2002/47/ЕО, 2004/25/ЕО, 2005/56/ЕО, 2007/36/ЕО, 2011/35/ЕС, 2012/30/ЕС и 2013/36/ЕС и на регламенти (ЕС) № 1093/2010 и (ЕС) № 648/2012 на Европейския парламент и на Съвета (1), и по-специално член 4, параграф 11 от нея,
   като има предвид, че:

               (1)

               В член 4, параграф 1 от Директива 2014/59/ЕС се предвижда, че към дадена институция може да се прилагат облекчени задължения, когато с оглед на критериите, посочени в него, и насоките, изготвени от Европейския банков орган (ЕБО) по силата на член 4, параграф 5 от посочената директива, компетентните органи и органите за преструктуриране определят, че неизпълнението на задълженията от страна на институцията и последващата ѝ ликвидация чрез обичайно производство по несъстоятелност не е вероятно да окажат значителни отрицателни последици върху финансовите пазари, други институции, условията за финансиране или икономиката като цяло.

               (2)

               При спазване на член 4, параграфи 9 и 10 от Директива 2014/59/ЕС в член 4, параграф 8 от държавите членки се изисква да гарантират, че компетентните органи и органите за преструктуриране могат да отменят прилагането на изискванията, посочени в дял II, глава 1, раздели 2 и 3 от посочената директива по отношение на институции, свързани с централен орган и изцяло или частично освободени от пруденциалните изисквания в националното законодателство в съответствие с член 10 от Регламент (ЕС) № 575/2013 на Европейския парламент и на Съвета (2). В член 4, параграф 8 от Директива 2014/59/ЕС също така се изисква държавите членки да гарантират, че компетентните органи и органите за преструктуриране отменят прилагането на изискванията в дял II, глава 1, раздел 2 от посочената директива по отношение на институции, които са членки на институционална защитна схема (ИЗС). По-специално, в член 4, параграф 10 от Директива 2014/59/ЕС се уточнява, че институции, подлежащи на пряк надзор от Европейската централна банка съгласно член 6, параграф 4 от Регламент (ЕС) № 1024/2013 на Съвета (3), или институции, които в съответствие с критериите, посочени в него, съставляват значителен дял от финансовата система на дадена държава членка, са длъжни да изготвят свои собствени планове за възстановяване в съответствие с дял II, глава 1, раздел 2 от Директива 2014/59/ЕС и трябва да бъдат обхванати от индивидуални планове за преструктуриране в съответствие с раздел 3 от посочената глава.

               (3)

               В член 4, параграф 7 от Директива 2014/59/ЕС се изисква компетентните органи и органите за преструктуриране да информират ЕБО за начина, по който са приложили член 4, параграфи 1, 8, 9 и 10 от посочената директива, по отношение на институциите в тяхната юрисдикция. Настоящият регламент следва да предостави образци за представяне на информация във връзка с член 4, параграфи 1 и 8 от Директива 2014/59/ЕС, които могат да се попълват, когато е необходимо, по институции или категории в съответствие с практиките, установени от компетентните органи и органите за преструктуриране при оценката на институции със сходни характеристики спрямо критериите, посочени в член 4, параграф 1 от посочената директива.

               (4)

               Настоящият регламент е изготвен въз основа на проектите на стандарти за изпълнение, представени на Комисията от ЕБО.

               (5)

               ЕБО проведе открити обществени консултации по проектите на технически стандарти за изпълнение, въз основа на които е изготвен настоящият регламент, анализира свързаните с тях потенциални разходи и ползи и поиска становище от Групата на участниците в банковия сектор, създадена съгласно член 37 от Регламент (ЕС) № 1093/2010 на Европейския парламент и на Съвета (4),

         ПРИЕ НАСТОЯЩИЯ РЕГЛАМЕНТ:
   Член 1
   Общи правила
   1.   С оглед на информирането на Европейския банков орган (ЕБО) относно прилагането на член 4, параграфи 1, 8, 9 и 10 от Директива 2014/59/ЕС спрямо институциите в техните юрисдикции, компетентните органи и органите за преструктуриране предоставят на ЕБО информацията, определена в съответствие с членове 2 и 3 от настоящия регламент.
   2.   За целите на предоставянето на информация в съответствие с параграф 1, компетентните органи и органите за преструктуриране попълват съответните образци, установени в приложение I, и когато е уместно, посочват незадължителните показатели, определени в приложение II.
   3.   Компетентните органи и органите за преструктуриране могат да изберат да попълнят образците, поместени в приложение I, на съвместна основа по следния начин:

               а)

               компетентните органи попълват съответните части от образците за целите на плановете за възстановяване;

               б)

               органите за преструктуриране попълват съответните части от образците за целите на оценките на възможността за преструктуриране и плановете за преструктуриране.

         4.   Когато компетентните органи и органите за преструктуриране предоставят на ЕБО информацията, определена в съответствие с членове 2 и 3 от настоящия регламент, тези органи могат да се позовават на „категория на институциите“, когато определят, че две или повече институции имат сходни характеристики във връзка с критериите, посочени в член 4, параграф 1 от Директива 2014/59/ЕС за прилагането на облекчени задължения.
   Член 2
   Информация, предоставяна от компетентните органи
   1.   За всеки период на докладване, посочен в член 4 от настоящия регламент, компетентните органи представят на ЕБО следната информация относно прилагането на облекчени задължения във връзка със структурата и съдържанието на плановете за възстановяване и датата, към която първите планове за възстановяване следва да бъдат готови, както и честотата на тяхното актуализиране:

               а)

               брой на установените в държавата членка кредитни институции и инвестиционни посредници;

               б)

               брой и обща стойност на активите на кредитните институции и брой и обща стойност на активите на инвестиционните посредници, за които се прилагат облекчени задължения съгласно член 4, параграф 1 от Директива 2014/59/ЕС за целите на планирането на възстановяването в сравнение с броя и общите активи на всички кредитни институции и съответно инвестиционни посредници, установени в дадена държава членка;

               в)

               брой и обща стойност на активите на институциите, за които е предоставено освобождаване съгласно член 4, параграф 8 на Директива 2014/59/ЕС спрямо броя и общата стойност на активите на всички институции, установени в съответната държава членка;

               г)

               за всяка институция или категория институции, към която са приложени и продължават да се прилагат облекчени задължения по силата на член 4, параграф 1 от Директива 2014/59/ЕС — до края на всеки период на докладване:

                           i)

                           идентификационен код на правния субект или, когато това не е възможно, наименование на институцията или институциите, попадащи в категорията;

                           ii)

                           когато докладът се отнася до „категория институции“ — описание на основанието за създаване на тази категория институции в съответствие с член 1, параграф 4 от настоящия регламент;

                           iii)

                           количествена информация във връзка с прилагането на критериите относно обема, взаимосвързаността, обхвата и сложността на дейностите, посочени в член 4, параграф 1 от Директива 2014/59/ЕС;

                           iv)

                           обобщение на незадължителните показатели, посочени в приложение II към настоящия регламент, ако има такива, прилагани по отношение на всеки един от критериите по член 4, параграф 1 от Директива 2014/59/ЕС;

                           v)

                           описание на облекчените задължения в сравнение с пълните задължения;

               д)

               за всяка институция или категория институции, за които е предоставено освобождаване съгласно член 4, параграф 8 от Директива 2014/59/ЕС, описание на основанието, на което е предоставено освобождаване с оглед на критериите, посочени в член 4, параграф 8, букви а) и б) от Директива 2014/59/ЕС.

         2.   За целите на предоставянето на информацията, изисквана съгласно параграф 1, компетентните органи попълват всеки от образците за докладване, поместени в приложение I към настоящия регламент. В случаите, когато компетентен орган извършва претегляне спрямо някои критерии измежду посочените в член 4, параграф 1 от Директива 2014/59/ЕС така, че те стават особено решаващи при определянето дали към институция или категория институции следва да се прилагат облекчени задължения, компетентният орган посочва коефициента на тежест в своя доклад. В случаите, когато компетентният орган не е приложил претегляне на определени критерии измежду посочените в член 4, параграф 1 от Директива 2014/59/ЕС, той посочва в своя доклад относителното значение на използваните критерии при определянето дали към институция или категория институции следва да се прилагат опростени задължения.
   Член 3
   Информация, предоставяна от органите за преструктуриране
   1.   За всеки период на докладване, посочен в член 4 от настоящия регламент, органите за преструктуриране представят на ЕБО следната информация относно прилагането на облекчени задължения във връзка със структурата и съдържанието на плановете за преструктуриране и датата, към която трябва да са готови първите планове за преструктуриране, както и честотата на тяхното актуализиране:

               а)

               брой и обща стойност на активите на кредитните институции и брой и обща стойност на активите на инвестиционните посредници, за които се прилагат облекчени задължения съгласно член 4, параграф 1 от Директива 2014/59/ЕС за целите на оценката на възможността за преструктуриране и планирането на преструктурирането в сравнение с броя и общите активи на всички кредитни институции и съответно инвестиционни посредници, установени в дадена държава членка;

               б)

               брой на кредитните институции и на инвестиционните посредници, на които е предоставено освобождаване съгласно член 4, параграф 8 от Директива 2014/59/ЕС;

               в)

               за всяка институция или категория институции, към която са приложени и продължават да се прилагат облекчени задължения по силата на член 4, параграф 1 от Директива 2014/59/ЕС — до края на всеки период на докладване:

                           i)

                           идентификационен код на правния субект или, когато това не е възможно, наименование на институцията или институциите, попадащи в категорията;

                           ii)

                           когато докладът се отнася до „категория институции“ — описание на основанието за създаване на тази категория институции в съответствие с член 1, параграф 4 от настоящия регламент;

                           iii)

                           количествена информация във връзка с прилагането на критериите относно обема, взаимосвързаността, обхвата и сложността на дейностите, посочени в член 4, параграф 1 от Директива 2014/59/ЕС;

                           iv)

                           обобщение на незадължителните показатели, посочени в приложение II към настоящия регламент, ако има такива, прилагани по отношение на всеки един от критериите;

                           v)

                           описание на облекчените задължения в сравнение с пълните задължения;

               г)

               за всяка институция или категория институции, за които е предоставено освобождаване съгласно член 4, параграф 8 от Директива 2014/59/ЕС, описание на основанието, на което е предоставено освобождаване с оглед на критериите, посочени в член 4, параграф 8, букви а) и б) от Директива 2014/59/ЕС.

         2.   За целите на предоставянето на информацията, посочена в параграф 1, органите за преструктуриране попълват всеки от образците за докладване, изложени в приложение I към настоящия регламент. В случаите, когато орган за преструктуриране извършва претегляне спрямо някои критерии измежду посочените в член 4, параграф 1 от Директива 2014/59/ЕС така, че те стават особено решаващи при определянето дали към институция или категория институции следва да се прилагат облекчени задължения, органът за преструктуриране в своя доклад посочва и описва определения за тези критерии коефициент на тежест. В случаите, когато орган за преструктуриране не е приложил претегляне на определени критерии измежду посочените в член 4, параграф 1 от Директива 2014/59/ЕС, той посочва в своя доклад относителното значение на използваните критерии при определянето дали към институция или категория институции следва да се прилагат опростени задължения.
   Член 4
   Периоди на докладване и дати за представяне
   1.   По отношение на информацията, предвидена в член 2, параграф 1 и член 3, параграф 1, първият период на докладване започва на 1 януари 2015 г. и приключва на 30 април 2016 г. Информацията, отнасяща се за първия период на докладване, се представя на ЕБО до тридесетия ден след влизането в сила на настоящия регламент.
   2.   По отношение на информацията, предвидена в член 2, параграф 1 и член 3, параграф 1, вторият период на докладване започва на 1 май 2016 г. и приключва на 30 април 2017 г. Информацията, свързана с втория период на докладване, се представя на ЕБО до 1 юни 2017 г.
   Член 5
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 юни 2016 година.

            За Комисията

            Председател

         Jean-Claude JUNCKER

      (1)  ОВ L 173, 12.6.2014 г., стр. 190.

      (2)  Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (ОВ L 176, 27.6.2013 г., стр. 1).

      (3)  Регламент (ЕС) № 1024/2013 на Съвета от 15 октомври 2013 г. за възлагане на Европейската централна банка на конкретни задачи относно политиките, свързани с пруденциалния надзор над кредитните институции (ОВ L 287, 29.10.2013 г., стр. 63).

      (4)  Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стр. 12).

      ПРИЛОЖЕНИЕ I

         Образци за докладване

      ОБРАЗЕЦ 1

                     Член 4 от Директива 2014/59/ЕС: Образец на доклада за количествени данни

                  [Бележките, включени в този образец, имат за цел да подпомогнат компетентните органи при попълването на образеца и не представляват негова съставна част.]

                     Държава членка

                     Наименование на представящия доклада компетентен орган/орган за преструктуриране

                     Референтна дата

                     Брой на кредитните институции, установени в държавата членка

                     Брой на инвестиционните посредници, установени в държавата членка

                     Брой на кредитните институции, по отношение на които се прилагат облекчени задължения съгласно член 4, параграф 1 от Директива 2014/59/ЕС

                  [Данните следва да бъдат предоставени поотделно от съответния орган по отношение на задълженията, свързани със: плановете за възстановяване, оценките на възможността за преструктуриране и плановете за преструктуриране.]

                     Брой на инвестиционните посредници, по отношение на които се прилагат облекчени задължения съгласно член 4, параграф 1 от Директива 2014/59/ЕС

                  [Данните следва да бъдат предоставени поотделно от съответния орган по отношение на задълженията, свързани със: плановете за възстановяване, оценките на възможността за преструктуриране и плановете за преструктуриране.]

                     Брой на институциите, по отношение на които се прилага освобождаване съгласно член 4, параграф 8 от Директива 2014/59/ЕС

                     Номер на идентификационния код на правния субект (ИКПС) или, когато те не са налични — наименования на институциите, установени в държавата членка, които подлежат на пряк надзор от Европейската централна банка съгласно член 6, параграф 4 от Регламент (ЕС) № 1024/2013 или съставляват съществен дял от финансовата система на държава членка по смисъла на член 4, параграф 10 от Директива 2014/59/ЕС и следователно не могат да се ползват от освобождаванията съгласно член 4, параграф 8 от Директива 2014/59/ЕС

                  [Този раздел от образеца се попълва само от компетентните органи, тъй като се отнася до надзорните класификации.]

            ОБРАЗЕЦ 2 (1)

                     Член 4, параграф 1 от Директива 2014/59/ЕС: Образец за докладване

                  [Бележките, включени в този образец, имат за цел да подпомогнат компетентните органи при попълването на образеца и не представляват негова съставна част.]

                     Държава членка

                     Наименование на представящия доклада компетентен орган/орган за преструктуриране

                  [От компетентните органи и органите за преструктуриране се очаква да изготвят доклад за институциите, по отношение на които се прилагат облекчени изисквания — съответно във връзка с изискванията към плановете за възстановяване, оценките на възможността за преструктуриране и плановете за преструктуриране (вж. списъка в член 4, параграф 1 от Директива 2014/59/ЕС).

                     Компетентните органи и органите за преструктуриране трябва да докладват за всички институции, за които се прилагат облекчени изисквания. С цел да се удовлетвори това изискване компетентните органи и органите за преструктуриране могат да предпочетат да попълнят този формуляр за всяка институция поотделно или по отношение на конкретни категории институции, които имат общи характеристики и поради това са оценявани по един и същ начин спрямо критериите, посочени в член 4, параграф 1 от Директива 2014/59/ЕС.]

                     Референтен период

                     Наименование на категорията кредитна институция или наименование на кредитната институция

                  [Когато докладването е по категории, за всяка институция в категорията се посочват съответните номера на ИКПС; ако тези номера не са налични, се посочват наименованията на институциите.]

                  [Ако докладът се попълва по отношение на конкретна категория институции, трябва да бъде предоставено описание на категорията, включително основните характеристики на институциите в тази категория (напр. чрез позоваване на класификацията за процеса на надзорен преглед и оценка (ПНПО) в съответствие с насоките на ЕБО съгласно член 107, параграф 3 от Директива 2013/36/ЕС на Европейския парламент и на Съвета от 26 юни 2013 г. относно достъпа до осъществяването на дейност от кредитните институции и относно пруденциалния надзор върху кредитните институции и инвестиционните посредници, за изменение на Директива 2002/87/ЕО и за отмяна на директиви 2006/48/ЕО и 2006/49/ЕО (ОВ L 176, 27.6.2013 г., стр. 338), или друга приложима класификационна система). Освен това трябва да бъде представен списък на номерата ИКПС, а при липсата на тези номера — наименованията на институциите в категорията. Когато е налице повече от една категория институции, се изготвя доклад за всяка категория.]

                     Наименование на категорията инвестиционен посредник или наименование на инвестиционния посредник

                  [Когато докладването е по категории, за всяка институция в категорията се посочват съответните номера на ИКПС; ако тези номера не са налични, се посочват наименованията на институциите.]

                  [Както по-горе.]

                     Брой на институциите, попадащи в категорията

                  [Това поле се попълва само когато докладът се отнася до категория институции.]

                     Основа за определяне, като се имат предвид съответните критерии, посочени в член 4, параграф 1 от Директива 2014/59/ЕС, че изпадането в несъстоятелност и последващата ликвидация съгласно обичайното производство по несъстоятелност на [институции, попадащи в тази категория/институция] не е вероятно да окаже значителен отрицателен ефект върху финансовите пазари, върху други институции, върху условията за финансиране или върху икономиката като цяло. Описанието трябва да включва количествена информация, когато това е възможно.

                  [Моля, посочете в този раздел, като имате предвид критериите, изложени в член 4, параграф 1 от Директива 2014/59/ЕС, задължителните показатели съгласно образеца по-долу и всички незадължителни показатели от списъка в приложение II към настоящия регламент, спрямо които институцията или категорията институции е била оценена, и описание на характеристиките на институцията/категория институции, за които се прилагат облекчени изисквания. Всеки орган указва в доклада коефициент на претегляне, прилаган спрямо съответния критерий.]

                     Претегляне [Моля, опишете претеглянето, ако има такова, приложено към всеки от критериите за целите на процеса на оценка.]

                     Критерий

                     Показател

                     Описание на институцията (институциите)

                  [Моля, попълнете с количествени данни, когато това е указано. Когато докладът е изготвен във връзка с някоя от категориите институции, количествените данни могат да се предоставят под формата на диапазон (например общо активи на стойност от сума А в евро до сума Б в евро. За останалите случаи — моля, представете описание в свободен текст.]

                     Размер

                  Общо активи (2)

                  [Моля, представете количествени данни. Това може да включва диапазон за стойността, ако образецът се попълва по категории.]

                  Общо активи/БВП на държавата членка

                  [Моля, представете количествени данни. Това може да включва диапазон за стойността, ако образецът се попълва по категории.]

                  Всички взети предвид показатели от списъка на „незадължителните“ показатели в приложение II

                     Само за инвестиционните посредници:

                  Общо пасиви

                  [Моля, представете количествени данни. Това може да включва диапазон за стойността, ако образецът се попълва по категории.]

                  Общо пари на клиенти

                  [Моля, представете количествени данни. Това може да включва диапазон за стойността, ако образецът се попълва по категории.]

                  Общо активи на клиенти

                  [Моля, представете количествени данни. Това може да включва диапазон за стойността, ако образецът се попълва по категории.]

                  Общо приходи от такси и комисионни

                  [Моля, представете количествени данни. Това може да включва диапазон за стойността, ако образецът се попълва по категории.]

                     Обвързаност

                  Междубанкови пасиви (3)

                  [Моля, представете количествени данни. Това може да включва диапазон за стойността, ако образецът се попълва по категории.]

                  Междубанкови активи (4)

                  [Моля, представете количествени данни. Това може да включва диапазон за стойността, ако образецът се попълва по категории.]

                  Непогасени дългови ценни книжа (5)

                  [Моля, представете количествени данни. Това може да включва диапазон за стойността, ако образецът се попълва по категории.]

                  Брой чуждестранни дъщерни дружества и клонове

                  [Моля, представете количествени данни. Това не е необходимо да се попълва, ако образецът се попълва по категории.]

                  Клиринг, плащания и сетълмент услуги, предоставяни на институциите и др.

                  [Моля, въведете описание на всякакви подобни услуги, предоставяни от институцията или категория институция.]

                  Всички взети предвид показатели от списъка на „незадължителните“ показатели в приложение II

                     Обхват и сложност на дейностите

                  Стойност на извънборсовите деривати (условна) (6)

                  [Моля, представете количествени данни. Това може да включва диапазон за стойността, ако образецът се попълва по категории.]

                  Задължения към субекти в други юрисдикции (7)

                  [Моля, представете количествени данни. Това може да включва диапазон за стойността, ако образецът се попълва по категории.]

                  Вземания от субекти в други юрисдикции (8)

                  [Моля, представете количествени данни. Това може да включва диапазон за стойността, ако образецът се попълва по категории.]

                  Общо депозити

                  [Моля, представете количествени данни. Това може да включва диапазон за стойността, ако образецът се попълва по категории.]

                  Общ размер на гарантираните депозити

                  [Моля, представете количествени данни. Това може да включва диапазон за стойността, ако образецът се попълва по категории.]

                  Всички взети предвид показатели от списъка на „незадължителните“ показатели в приложение II

                     Рисков профил

                  Общ резултат от процедурите за надзорен преглед и оценка (ПНПО)

                  [Това може да включва диапазон за стойността, ако образецът се попълва по категории.]

                  Резултати от ПНПО във връзка с капиталовата адекватност

                  [Това може да включва диапазон за стойността, ако образецът се попълва по категории.]

                  Резултати от ПНПО във връзка с адекватността на ликвидността

                  [Това може да включва диапазон за стойността, ако образецът се попълва по категории.]

                  Резултати от ПНПО във връзка с вътрешните правила за управление и средствата за контрол в цялата институция

                  [Това може да включва диапазон за стойността, ако образецът се попълва по категории.]

                  Всички взети предвид показатели от списъка на „незадължителните“ показатели в приложение II

                     Правен статут

                  Регулаторните разрешения и лицензи, по-специално във връзка с използването на усъвършенствани модели за изчисляване на изискванията за собствени средства във връзка с кредитния, пазарния и операционния риск

                  [Моля, опишете регулираните дейности, които институцията, или категорията институции има разрешение да извършва, и опишете дали се използват усъвършенствани модели (ако това е така, моля, опишете прилагания модел).]

                  Всички взети предвид показатели от списъка на „незадължителните“ показатели в приложение II

                     Вид на дейността

                  Резултати от ПНПО във връзка с бизнес модела и стратегията

                  [Това може да включва диапазон за стойността, ако образецът се попълва по категории.]

                  Позиция на институцията в юрисдикциите, в които тя работи, по отношение на критично важните функции и основните стопански дейности, предлагани в рамките на всяка юрисдикция, и пазарен дял на институцията

                  [Моля, представете описание на критично важните функции и основните стопански дейности във всяка юрисдикция. Когато образецът се попълва на база категория, може да бъде под формата на общо описание на критично важните функции и основните стопански дейности, предлагани от институциите, попадащи в категорията.]

                  Всички взети предвид показатели от списъка на „незадължителните“ показатели в приложение II

                     Акционерна структура

                  Степен на концентрация на акционерите

                  [Моля, включете във Вашия отговор процента дялово участие на 5-те най-големи притежатели на обикновени акции. Когато образецът се попълва на база категория, може да бъде под формата на общо описание на степента на концентрация на акционери на институции, попадащи в категорията.]

                  Всички взети предвид показатели от списъка на „незадължителните“ показатели в приложение II

                     Правноорганизационна форма

                  Структура на институцията: институцията част ли е от група и, ако това е така, групата има ли сложна, силно взаимосвързана структура

                  [Когато образецът се попълва на база категория, може да бъде под формата на общо описание на структурата на институциите, попадащи в категорията.]

                  Формата на учредяване на институцията (напр. акционерно дружество, дружество с ограничена отговорност или друг вид дружество, определено в националното законодателство)

                  [Когато образецът се попълва на база категория, може да бъде като общо описание на формата на учредяване на институциите, попадащи в категорията.]

                  Всички взети предвид показатели от списъка на „незадължителните“ показатели в приложение II

                     Членство в институционална защитна схема (ИЗС) или други кооперативни системи за взаимна солидарност, както е посочено в член 113, параграф 7 от Регламент (ЕС) № 575/2013

                  Функция на институцията в системата като участник, или централна институция, или доставчик на критично важни функции за системата

                  [Моля, опишете функцията на институцията в системата (напр. участник или централна институция, или доставчик на критично важни функции за други участници, или евентуално като страна, която е изложена на риск от концентрация на схемата).]
                  [Когато образецът се попълва на база категория, може да бъде под формата на общо описание на институциите, попадащи в категорията.]

                  Относителен размер на гаранционния фонд спрямо общия размер на средствата на институцията

                  [Моля, представете количествени данни. Това може да включва диапазон за стойността, ако образецът се попълва по категории.]

                  Всички взети предвид показатели от списъка на „незадължителните“ показатели в приложение II

                     Други забележки

                  [Моля, опишете всякакви други фактори, които са били взети предвид при определянето на обстоятелствата, посочени по-горе.]

                     Описание на облекчени задължения, прилагани за институцията/категорията институции

                  [В този раздел следва да предостави информация, която се отнася, според случая, до:

                              —

                                 съответните членове [моля, бъдете по-конкретни] от Директива 2014/59/ЕС, посочени в съответния ред на таблицата;

                              —

                                 раздел А от приложението към Директива 2014/59/ЕС и регламента на Комисията за допълване относно съдържанието на плановете за възстановяване;

                              —

                                 раздел Б от приложението към Директива 2014/59/ЕС и регламента на Комисията за допълване относно изискванията във връзка с плановете за преструктуриране;

                              —

                                 раздел В от приложението към Директива 2014/59/ЕС,

                              —

                                 описание на разликата между пълните задължения и приложимите облекчени задължения.]

                     Описание на облекчените задължения по отношение на съдържанието и подробностите относно плана за възстановяване

                  [Моля, опишете разликата между пълните задължения и приложимите облекчени задължения (т.е. кои от тях институцията/институциите не спазва(т)/не е необходимо да спазва(т), например, като се има предвид списъкът в раздел А от приложението към Директива 2014/59/ЕС и регламента на Комисията за допълване относно съдържанието на плановете за възстановяване, кои елементи не се изискват съгласно облекчените задължения, прилагани по отношение на институцията/категорията институции.]

                     Описание на облекчените задължения по отношение на съдържанието и подробностите относно плана за преструктуриране

                     Кога трябва да бъде съставен първият план за възстановяване/план за преструктуриране и колко често трябва да се актуализира

                     Описание на облекчените задължения по отношение на съдържанието и подробностите на информацията, изисквана по член 5, параграф 5, член 11, параграф 1 и член 12, параграф 2, както и раздели А и Б от приложението към Директива 2014/59/ЕС

                     Описание на облекчените задължения във връзка с необходимото ниво на подробност за оценката на възможността за преструктуриране, предвидена в членове 15 и 16 и в раздел В от приложението към Директива 2014/59/ЕС

            ОБРАЗЕЦ 3

                     Член 4, параграф 8 от Директива 2014/59/ЕС Образец за докладване

                  [Бележките, включени в този образец, имат за цел да подпомогнат компетентните органи при попълването на образеца и не представляват негова съставна част.]

                     Държава членка

                     Наименование на представящия доклада компетентен орган/орган за преструктуриране

                  [От компетентните органи и органите за преструктуриране се очаква да изготвят доклад за институциите, на които е предоставено освобождаване във връзка с изискванията на раздели 2 и 3 от глава I от Директива 2014/59/ЕС. Компетентните органи и органите за преструктуриране трябва да докладват за всички институции, за които се прилагат освобождавания.]

                     Референтен период

                     Наименование на категорията кредитна институция или наименование на кредитната институция

                  [Когато докладването е по категории, за всяка институция в категорията се посочват съответните номера на ИКПС; ако тези номера не са налични, се посочват наименованията на институциите.]

                  [Ако докладът се попълва по отношение на конкретна категория институции, моля, представете описание на категорията, включително основните характеристики на институциите в тази категория (напр. чрез позоваване на класификацията на ПНПО или друга приложима система за класификация). Моля, представете списък на номерата на ИКПС или, когато не са налични, имената на институциите в рамките на категорията. Когато е налице повече от една категория институции, се изготвя доклад за всяка категория.]

                     Основание за предоставяне на освобождаване, като се имат предвид съответните критерии, определени в член 4, параграф 8 на Директива 2014/59/ЕС

                     Институции, които са свързани с централен орган и изцяло или частично са освободени от пруденциалните изисквания в националното законодателство в съответствие с член 10 от Регламент (ЕС) № 575/2013

                  [В този раздел се предоставя описание на характеристиките на [категория институции/институция].]

                     Институции, които са членки на ИЗС

         (1)  Ако стойностите на показателя в съответствие с определенията, предвидени в този образец, не са на разположение поради факта, че субектите, които попадат в обхвата, не докладват чрез международен стандарт за финансово отчитане (МСФО) и спрямо които не се прилагат изискванията на образците за отчитане на финансовата информация (FINREP), компетентните органи и органите за преструктуриране следва да използват подходящи сравнителни показатели. В този случай компетентните органи следва да гарантират, че тези сравнителни показатели са подходящо обосновани и съответстват във възможно най-голяма степен на определенията в настоящия образец.

         (2)  За целите на настоящия образец „общо активи“ се изчислява на глобална основа в съответствие с FINREP (МСФО или общата рамка за финансова отчетност (МСФО) или Общоприетите счетоводни принципи [GAAP]) — F 01.01, ред 380, колона 010.

         (3)  За целите на настоящия образец „междубанковите пасиви“ се изчисляват на глобална основа в съответствие с FINREP (МСФО или GAAP) — F 20.06, редове 020 + 030 + 050 + 060 + 100 + 110, колона 010, всички държави (z-оси).

         (4)  За целите на настоящия образец „междубанковите активи“ се изчисляват на глобална основа в съответствие с FINREP (МСФО или GAAP) — F 20.04, редове 020 + 030 + 050 + 060 + 110 + 120 + 170 + 180, колона 010, всички държави (z-оси).

         (5)  За целите на настоящия образец „непогасени дългови ценни книжа“ се изчисляват на глобална основа в съответствие с FINREP (МСФО или GAAP) — F F 01.02, редове050 + 090 + 130, колона 010.

         (6)  За целите на настоящия модел „Стойност на извънборсовите деривати (условна)“ се изчислява на глобална основа в съответствие с: FINREP (МФСО) → F 10.00, редове 300 + 310 + 320, колона 030 + F 11.00, реводе 510 + 520 + 530, колона 030 или FINREP (GAAP) → F 10.00, редове 300 + 310 + 320, колона 050 + F 11.00, редове 510 + 520 + 530, колона 030.

         (7)  За целите на настоящия образец „Задължения към субекти в други юрисдикции“ се изчисляват на глобална основа в съответствие с FINREP (МСФО или GAAP) — F 20.06, редове 010 + 040 + 070, колона 010, Всички държави с изключение на държавата по произход (z-оси). Забележка: От изчислената стойност следва да се изключат i) вътрешногруповите задължения и ii) задълженията на чуждестранните клонове и дъщерните дружества спрямо контрагенти в една и съща приемаща страна.

         (8)  За целите на настоящия образец „Вземания от субекти в други юрисдикции“ се изчисляват на глобална основа в съответствие с FINREP (МСФО или GAAP) — F 20.04, редове 010 + 040 + 080 + 140, колона 010. Всички държави с изключение на държавата по произход (z-оси). Забележка: От изчислената стойност следва да се изключат i) вътрешногруповите активи и ii) активите на чуждестранните клонове и дъщерните дружества спрямо контрагенти в една и съща приемаща страна.

      ПРИЛОЖЕНИЕ II

         Списък на незадължителните показатели

         Незадължителни показатели
          (1)

      Общо активи (2)

      Общо експозиции при неизпълнение (EПН)
      Общо активи/БВП на държавата членка
      Общо EПН/БВП на държавата членка
      Общо рисково претеглени активи
      Общо пасиви
      Общо пари на клиенти
      Общо активи на клиенти
      Общо приходи от такси и комисионни
      Пазарна капитализация
      Стойност на активите под попечителство
      Стойност на извънборсовите деривати (условна) (3)

      Междубанкови активи
      Междубанкови пасиви
      Пасиви в рамките на финансовия сектор
      Активи в рамките на финансовия сектор
      Задължения към субекти в други юрисдикции
      Вземания от субекти в други юрисдикции
      Непогасени дългови ценни книжа
      Стойност на националните платежни операции
      Общо депозити
      Общ размер на гарантираните депозити
      Депозити на частния сектор от вложителите в Съюза
      Стойност на заеми на частния сектор, включително улеснения с поето задължение и синдикирани заеми
      Брой заеми на частния сектор
      Брой на депозитни сметки — бизнес
      Брой на депозитни сметки — непрофесионални клиенти
      Брой непрофесионални клиенти
      Брой местни дъщерни дружества и клонове
      Брой чуждестранни дъщерни дружества и клонове (в разбивка по дъщерни предприятия и клонове, установени в други държави членки и в трети държави)
      Участие на инфраструктурата на финансовите пазари
      Критично важни функции, предоставени от институцията на дружества от групата или от други дружества от групата на институцията
      Критично важните функции и основните стопански дейности във всяка съответна юрисдикция, включително предоставянето на услуги на други институции
      Клиринг, плащания и сетълмент услуги, предоставяни на участниците на пазара или други, и брой на другите доставчици на пазара
      Разплащателни услуги, предоставяни на участниците на пазара или други, и брой на другите доставчици на пазара
      Географско разпределение на дейността на институцията (включително брой на юрисдикциите, в които институцията и дъщерните предприятия извършват дейност, и размера на операциите)
      Пазарен дял на институцията по бизнес линии и по юрисдикции (например депозити, потребителски ипотечни заеми, необезпечени кредити, кредитни карти, заеми за МСП, корпоративно кредитиране, търговско финансиране, разплащателни дейности и предоставяне на други услуги от критично важно значение)
      Вид на регулаторните разрешения и лицензи (напр. инвестиционен посредник или кредитна институция; използването на усъвършенствани модели за изчисляване на изискванията за собствени средства във връзка с кредитния, пазарния и операционния риск
      Национални получатели на заеми на частния сектор
      Заеми на частния сектор за получатели в даден регион
      Ипотечни заеми за получатели в Съюза
      Национални получатели на ипотечни заеми
      Потребителски заеми за получатели в Съюза
      Национални получатели на потребителски заеми
      Процес на надзорен преглед и оценка — ПНПО- резултати (като цяло)
      Резултати от ПНПО на капиталовата адекватност, адекватността на ликвидността, вътрешните правила за управление и средствата за контрол в цялата институция
      Регулаторните разрешения и лицензи, по-специално във връзка с използването на усъвършенствани модели за изчисляване на изискванията за собствени средства във връзка с кредитния, пазарния и операционния риск
      Цялостният бизнес модел на институцията, неговата жизнеспособност и устойчивостта на стратегията на институцията — въз основа на резултатите от анализа на бизнес модела, извършен като част от ПНПО съгласно насоките на ЕБО за общите методологии и процедури за ПНПО. За тази цел органите могат да използват процеса на надзорен преглед и оценка, приложим към бизнес модела и стратегията
      Позиция на институцията в юрисдикциите, в които тя работи, по отношение на критично важните функции и основните стопански дейности, предлагани в рамките на всяка юрисдикция, и пазарен дял на институцията (концентрация).
      Дали акционерите са съсредоточени или разпръснати, по-специално като се вземат предвид броят на квалифицираните акционери и степента, до която акционерната структура може да окаже въздействие върху приложимостта на някои действия по възстановяване за институцията и инструментите за преструктуриране на органа за преструктуриране
      Структурата на институцията по отношение на оценката на това дали институцията е част от група и, ако това е така, дали групата е сложна или проста структура по отношение на финансовите и оперативните взаимозависимости
      Формата на учредяване на институцията — като акционерно дружество, дружество с ограничена отговорност или друг вид дружество, определено в националното законодателство
      Размерът на гаранционния фонд спрямо общия размер на средствата на институцията (само ИЗС и други системи за взаимна солидарност)
      Вид на системата за взаимна солидарност и нейните политики и процедури за управление на риска
      Степента на взаимосвързаност с други участници в ИЗС

         (1)  Ако стойностите на показателя в съответствие с определенията, предвидени в това приложение, не са на разположение поради факта, че субектите, които попадат в обхвата, не докладват чрез международен стандарт за финансово отчитане (МСФО) и не са обхванати от изискванията на FINREP, компетентните органи и органите за преструктуриране следва да използват подходящи сравнителни показатели (напр. от националните GAAP). В този случай компетентните органи следва да гарантират, че тези сравнителни показатели са подходящо обосновани и съответстват във възможно най-голяма степен на определенията в настоящия образец.

         (2)  „Общо активи“ се изчислява на глобална основа в съответствие с FINREP (МСФО или общата рамка за финансова отчетност (МСФО или GAAP) — F 01.01, ред 380, колона 010.

         (3)  „Стойност на извънборсовите деривати (условна)“ се изчислява на глобална основа в съответствие с: FINREP (МСФО) → F 10.00, редове 300 + 310 + 320, колона 030 + F 11.00, редове 510 + 520 + 530, колона 030 или FINREP (GAAP) → F 10.00, редове 300 + 310 + 320, колона 050 + F 11.00, редове 510 + 520 + 530, колона 030.


title: Регламент за изпълнение (ЕС) № 351/2011 на Комисията от 11 април 2011 година за изменение на Регламент (ЕС) № 297/2011 за налагане на специални условия, регулиращи вноса на фуражи и храни с произход или изпратени от Япония, след аварията в ядрената централа „Фукушима“  Текст от значение за ЕИП

text:
               12.4.2011

               BG

               Официален вестник на Европейския съюз

               L 97/20

         РЕГЛАМЕНТ ЗА ИЗПЪЛНЕНИЕ (ЕС) № 351/2011 НА КОМИСИЯТА
   от 11 април 2011 година
   за изменение на Регламент (ЕС) № 297/2011 за налагане на специални условия, регулиращи вноса на фуражи и храни с произход или изпратени от Япония, след аварията в ядрената централа „Фукушима“
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка ii) от него,
   като има предвид, че:

               (1)

               В член 53 от Регламент (ЕО) № 178/2002 се предвижда възможността за приемане от страна на Съюза на подходящи спешни мерки за храни и фуражи, които са внесени от трета страна, с цел защита на общественото здраве, здравето на животните или околната среда, когато рискът не може да бъде задоволително овладян чрез предприетите поотделно от държавите-членки мерки.

               (2)

               След аварията в ядрената централа „Фукушима“ от 11 март 2011 г. Комисията бе уведомена, че нивата на радионуклиди в някои хранителни продукти с произход от Япония, като мляко и спанак, са надвишили приложимите в Япония нива, при които се предприемат действия по отношение на храните. Това замърсяване може да представлява заплаха за общественото здраве и здравето на животните в Съюза и поради това на 25 март 2011 г. бе приет Регламент за изпълнение (ЕС) № 297/2011 на Комисията за налагане на специални условия, регулиращи вноса на фуражи и храни с произход или изпратени от Япония, след аварията в ядрената централа „Фукушима“ (2).

               (3)

               В Регламент (ЕС) № 297/2011 се предвижда изискване за осъществяване на контрол преди износ от страна на компетентните органи на Япония. Компетентните органи на Япония са установили нива, при които се предприемат действия, по отношение на йод, цезий и плутоний в храните. На 17 март 2011 г. Комисията бе уведомена за приложимите в Япония нива, при които се предприемат действия, но бе посочено, че за момента тези нива са приети като временни регулиращи стойности. Органите от Япония също така информираха Комисията, че за продуктите, за които има забрана за пускане на японския пазар, е въведена и забрана за износ. Понастоящем вече е ясно, че тези нива, при които се предприемат действия, ще се прилагат в Япония в по-дългосрочен план. Поради това, с оглед осигуряването на съответствие между контрола, осъществяван от японските органи преди износа, и контрола на нивото на радионуклидите, осъществяван при влизане в ЕС по отношение на фуражи и храни с произход или изпратени от Япония, е целесъобразно в ЕС временно да се прилагат същите максимални нива на радионуклиди в храни и фуражи от Япония, каквито са приложимите в Япония нива, при които се предприемат действия, доколкото те са по-ниски от стойностите, използвани в ЕС.

               (4)

               Настоящият регламент не засяга научно установените нива, определени в Регламент (Евратом) № 3954/87 на Съвета, в Регламент (Евратом) № 944/89 на Комисията и Регламент (Евратом) № 770/90 на Комисията, които трябва да се прилагат в бъдеще в случай на ядрена авария или друг случай на радиологично замърсяване, засягащи територията на ЕС. Тъй като в Япония не са определени стойности за изотопите на стронций, в настоящия регламент се прилагат стойностите, установени в Регламент (Евратом) № 3954/87.

               (5)

               Като се има предвид, че към настоящия момент е установено, че фуражи и храни от някои региони на Япония са замърсени с радионуклидите йод-131, цезий-134 и цезий-137, както и че няма данни за замърсяване на фуражите и храните с произход или изпратени от Япония с други радионуклиди, е целесъобразно задължителният контрол да бъде ограничен само до йод-131, цезий-134 и цезий-137. Държавите-членки могат също така на доброволни начала да провеждат анализ за наличието на други радионуклиди с оглед събиране на информация за възможно такова наличие. Поради това е целесъобразно съществуващите в законодателството на ЕС максимални нива или приложимите в Япония нива, при които се предприемат действия, на радионуклидите стронций, плутоний и трансплутониеви елементи да се посочат в приложение II към настоящия регламент.

               (6)

               Поради това е целесъобразно Регламент (ЕС) № 297/2011 да бъде съответно изменен.

               (7)

               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕС) № 297/2011 се изменя, както следва:

               (1)

               Член 2 се изменя, както следва:

                           а)

                           в параграф 3 третото тире се заменя със следното:

                                       „—

                                       в случай че продуктът е с произход или е изпратен от префектурите Фукушима, Гунма, Ибараки, Точиги, Мияги, Ямагата, Нийгата, Нагано, Яманаши, Сайтама, Токио и Чиба, продуктът не сдържа радионуклидите йод-131, цезий-134 и цезий-137 на нива, които надвишават максималните нива, предвидени в приложение II към настоящия регламент. Настоящата разпоредба се прилага и за продуктите с произход от крайбрежните води на посочените префектури, независимо от това къде на брега са разтоварени продуктите.“

                           б)

                           параграф 4 се заменя със следното:
                           „4.   Образецът на декларацията, посочена в параграф 3, е определен в приложение I. Декларацията се подписва от упълномощен представител на японските компетентни органи и, в случай на продукти, попадащи в обхвата на параграф 3, трето тире, се придружава от аналитичен доклад.“

               (2)

               Параграф 7 се заменя със следното:
               „Член 7
               Продукти, за които е установено несъответствие
               Фуражи и храни с произход или изпратени от Япония, които не съответстват на максимално допустимите нива, посочени в приложение II, не се пускат на пазара. Тези несъответстващи фуражи и храни се унищожават по безопасен начин или се връщат в държавата по произход.“

               (3)

               Приложението се заменя с текста в приложение I към настоящия регламент.

               (4)

               Добавя се ново приложение II, чийто текст е посочен в приложение II към настоящия регламент.

         Член 2
   Влизане в сила
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 11 април 2011 година.

            За Комисията

            Председател

         José Manuel BARROSO

      (1)  ОВ L 31, 1.2.2002 г., стр. 1.

      (2)  ОВ L 80, 26.3.2011 г., стр. 5.

      ПРИЛОЖЕНИЕ I

      ПРИЛОЖЕНИЕ II

         Максимални нива, приложими за храни
          (1)
         (Bq/kg)

                  Храни за кърмачета и малки деца

                  Мляко и млечни продукти

                  Други храни с изключение на течни храни

                  Течни храни

                  Сума на изотопи на стронций, по-специално Sr-90

                  75

                  125

                  750

                  125

                  Сума на изотопи на йод, по-специално I-131

                  100 (2)

                  300 (3)

                  2 000

                  300 (3)

                  Сума на Алфа-емитиращи изотопи на плутоний и трансплутониеви елементи, по-специално Pu-239, Am-241

                  1

                  1 (3)

                  10 (3)

                  1 (3)

                  Сума на всички останали нуклиди с период на полуразпад над 10 дни, по-специално Cs-134 и Cs-137, с изключение на C-14 и H-3

                  200 (3)

                  200 (3)

                  500 (3)

                  200 (3)

         Максимални нива, приложими за фуражи
          (4)
         (Bq/kg)

                  Фуражи

                  Сума на Cs-134 и Cs-137

                  500 (5)

                  Сума на изотопи на йод, по-специално I-131

                  2 000 (6)

         (1)  Нивото, приложимо за концентрирани или изсушени продукти, се изчислява на базата на продукта, възстановен във вида, в който е готов за консумация.

         (2)  С оглед осигуряването на съответствие с приложимите понастоящем в Япония нива, при които се предприемат действия, тези стойности временно заменят стойностите, установени в Регламент (Евратом) № 3954/87 на Съвета.

         (3)  С оглед осигуряването на съответствие с приложимите понастоящем в Япония нива, при които се предприемат действия, тази стойност временно заменя стойността, установена в Регламент (Евратом) № 770/90 на Съвета.

         (4)  Максималното ниво се отнася за фураж със съдържание на влага 12 %.

         (5)  С оглед осигуряването на съответствие с приложимите понастоящем в Япония нива, при които се предприемат действия, тази стойност временно заменя стойността, установена в Регламент (Евратом) № 770/90 на Съвета.

         (6)  Тази стойност е установена на временна основа и на същото ниво, както стойността за храните, в очакване на оценка на коефициентите на трансфер на йод от фуражите към хранителните продукти.


title: Регламент за изпълнение (ЕС) 2016/1140 на Комисията от 8 юли 2016 година относно класирането на някои стоки в Комбинираната номенклатура

text:
               14.7.2016

               BG

               Официален вестник на Европейския съюз

               L 189/1

         РЕГЛАМЕНТ ЗА ИЗПЪЛНЕНИЕ (ЕС) 2016/1140 НА КОМИСИЯТА
   от 8 юли 2016 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
   като има предвид, че:

               (1)

               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.

               (2)

               С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

               (3)

               В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.

               (4)

               Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да бъде ползвана от титуляря за известен период от време в съответствие с член 34, параграф 9 от Регламент (ЕС) № 952/2013. Този период следва да бъде определен на три месеца.

               (5)

               Комитетът по Митническия кодекс не е изразил становище в срока, определен от неговия председател,

         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
   Член 2
   Обвързващата тарифна информация, която не е в съответствие с настоящия регламент, може да продължи да бъде ползвана съгласно член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 юли 2016 година.

            За Комисията,

            от името на председателя,

         Stephen QUEST

            Генерален директор на генерална дирекция „Данъчно облагане и митнически съюз“

      (1)  ОВ L 269, 10.10.2013 г., стр. 1.

      (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).

      ПРИЛОЖЕНИЕ

                  Описание на стоките

                  Класиране (код по КН)

                  Основания

                  (1)

                  (2)

                  (3)

                              1.

                              Продукт под формата на самозагряващ се пластир за облекчаване на болки.
                              Пластирът е изработен от адхезивен материал, предназначен за закрепване към кожата (на врата, китката или рамото).
                              Продуктът е изработен от мек синтетичен материал, който се приспособява към формата на тялото, и съдържа няколко кръгли пластинки, които при излагане на въздух генерират топлина.
                              Кръглите пластинки съдържат желязо на прах, въглен, сол и вода. Когато отделните опаковки, съдържащи пластира, се отворят и се изложат на въздух, протича екзотермична реакция.

                  3824 90 96

                  Класирането се определя от разпоредбите на Общи правила 1, 3, буква б) и 6 за тълкуване на Комбинираната номенклатура и от текстовете на кодове по КН 3824 , 3824 90  и 3824 90 96 .
                  Поради екзотермичната реакция съдържащите се в продукта кръгли пластинки се използват като източник на топлина. Това придава на продукта основния характер на препарат от позиция 3824 .
                  Поради това продуктът не може да се счита за бинтове или аналогични артикули от позиция 3005 .
                  Поради това продуктът следва да бъде класиран в код по КН 3824 90 96 .

                              2.

                              Продукт под формата на самозагряващ се колан за облекчаване на болки.
                              Коланът е изработен от неадхезивен материал и се прикрепя чрез самозалепваща се лента.
                              Продуктът е изработен от мек синтетичен материал, който се приспособява към формата на тялото, и съдържа няколко кръгли пластинки, които при излагане на въздух генерират топлина.
                              Кръглите пластинки съдържат желязо на прах, въглен, сол и вода. Когато отделните опаковки, съдържащи колана, се отворят и се изложат на въздух, протича екзотермична реакция.

                  3824 90 96

                  Класирането се определя от разпоредбите на Общи правила 1, 3, буква б) и 6 за тълкуване на Комбинираната номенклатура и от текстовете на кодове по КН 3824 , 3824 90  и 3824 90 96 .
                  Поради екзотермичната реакция съдържащите се в продукта кръгли пластинки се използват като източник на топлина. Това придава на продукта основния характер на препарат от позиция 3824 .
                  Поради това продуктът следва да бъде класиран в код по КН 3824 90 96 .


title: Регламент за изпълнение (ЕС) № 257/2013 на Комисията от 20 март 2013 година за установяване на стандартни стойности при внос с цел определяне на входната цена на някои плодове и зеленчуци

text:
               21.3.2013

               BG

               Официален вестник на Европейския съюз

               L 79/27

         РЕГЛАМЕНТ ЗА ИЗПЪЛНЕНИЕ (ЕС) № 257/2013 НА КОМИСИЯТА
   от 20 март 2013 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 20 март 2013 година.

            За Комисията, от името на председателя,
         José Manuel SILVA RODRÍGUEZ

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  JO

                  97,3

                  MA

                  76,6

                  TN

                  101,2

                  TR

                  125,0

                  ZZ

                  100,0

                  0707 00 05

                  JO

                  194,1

                  MA

                  152,2

                  TR

                  162,7

                  ZZ

                  169,7

                  0709 91 00

                  EG

                  76,0

                  ZZ

                  76,0

                  0709 93 10

                  MA

                  44,1

                  TR

                  104,5

                  ZZ

                  74,3

                  0805 10 20

                  EG

                  52,0

                  IL

                  70,1

                  MA

                  66,7

                  TN

                  67,5

                  TR

                  68,5

                  ZZ

                  65,0

                  0805 50 10

                  TR

                  81,1

                  ZZ

                  81,1

                  0808 10 80

                  AR

                  116,3

                  BR

                  92,6

                  CL

                  132,0

                  CN

                  76,6

                  MK

                  32,3

                  US

                  168,3

                  ZA

                  101,5

                  ZZ

                  102,8

                  0808 30 90

                  AR

                  109,0

                  CL

                  119,8

                  CN

                  85,7

                  TR

                  171,6

                  US

                  194,3

                  ZA

                  99,4

                  ZZ

                  130,0

         (1)  Номенклатура на държавите, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.